Banni ba kgothaditswe go ipelega
Mopalamente wa Tati Botlhaba Rre Samson Guma o kgothaditse dikgosi le dikomiti tsa metse ya ditlhabololo go tsosolosa mowa wa go ipelega ka go agela baithuti matlo a boroko. O buile seo mo phuthegong ya thuto seka-dipuisano bosheng kwa Francistown. Rre Guma o kopile baeteledipele go ema ka dinao go agela baithuti ba sekole se segolwane sa Shanganai kwa Tsamaya matlo a boroko, morago ga go utlwa ka matshwenyego a a apesitseng baithuti bao kobo ka letshoba. O rotloeditse banni ba Siviya, Tsamaya, Tshesebe, Jackals 2, Mowana le Mabudzani go sireletsa matshelo a bana ba bone. O kgothaditse morafe go nna le seabe mo go tlhabololeng lefatshe la bone ka jaana puso e ka seke e kgone morwalo oo e le nosi. Rre Guma a re mo dingwageng tse di lesome le boroba bobedi tse di fetileng, puso e dirisitse P1.2 billion go emeletsa ditlhabololo mo kgaolong ya gagwe, le fa go ntse jalo ga go ise go lekane. A re jaanong go mo maruding a morafe go thusa puso ga mmogo le gone go sireletsa thuto ya bana ba bone. E ne e rile re go le pele mogokgo wa sekole Sa Shangani, Mme Ndinaani Mandevu a tlhalosa fa baithuti ba tsamaya sekgele sa dikhilomithara tse di masome a mabedi le bone, go ya go masome a mabedi le borataro go latela dithuto. Selo se a kaileng e le sone sekgoreletsi mo maduong a baithuti ka bana bontsi jwa nako ba goroga morago ga nako kwa sekoleng, e bile ba tla ba lapile ke mosepele. Mo godimo ga moo, o ne a kaya fa go tsamaya sekgele ga baithuti go le borai mo matshelong a bone ka jaana bangwe ba sa sireletsega mo dilalomeng le gone go tshaba sekole tota. Baeteledipele ba metse e supa eo, ba ne ba supa fa ba amogela mogopolo oo ka diatla tsoo pedi mme ba tlhalosa fa ba tlaa tshwara ka natla go bona gore tiro eo e ya diragadiwa. Ba re seo e tlaa nna mangwe maiteko a go diragatsa maikemisetso a tebelopele ya setshaba ya ngwaga wa 2016.